b'\n_START_ARTICLE_\nJehovan todistajat ja syytteet lasten hyv\xc3\xa4ksik\xc3\xa4yt\xc3\xb6st\xc3\xa4\n_START_SECTION_\nTaustaa\n_START_PARAGRAPH_\nVuoden 2001 helmikuussa Christianity Today kirjoitti artikkelin jossa v\xc3\xa4itettiin, ett\xc3\xa4 Jehovan todistajien sis\xc3\xa4inen toimintatapa teki liikkeen j\xc3\xa4senille vaikeaksi ilmoittaa viranomaisille seksuaalisesta hyv\xc3\xa4ksik\xc3\xa4yt\xc3\xb6st\xc3\xa4 eik\xc3\xa4 noudattanut lakia koskien ilmoitusvelvollisuutta. Pian sen j\xc3\xa4lkeen, vuonna 2002, Erica Rodriguez nosti kanteen Washingtonin osavaltiossa sijaitsevassa oikeusistuimessa  sen j\xc3\xa4lkeen kun seurakunnan vanhin oli tuomittu hyv\xc3\xa4ksik\xc3\xa4yt\xc3\xb6st\xc3\xa4 yhdeksitoista vuodeksi vankilaan.  Rodriguez haki kanteessa tuomitulta ja Vartiotornin Raamattu- ja Traktaattiseuralta m\xc3\xa4\xc3\xa4rittelem\xc3\xa4tt\xc3\xb6mi\xc3\xa4 vahingonkorvauksia hyv\xc3\xa4ksik\xc3\xa4yt\xc3\xb6st\xc3\xa4\xc3\xa4n. Vuonna 2003 Heidi Meyer v\xc3\xa4itti, ett\xc3\xa4 h\xc3\xa4nen avunpyynt\xc3\xb6ns\xc3\xa4 hyv\xc3\xa4ksik\xc3\xa4ytt\xc3\xb6asiassa sivuutettiin ja h\xc3\xa4nt\xc3\xa4 kehotettiin vaikenemaan asiasta._NEWLINE_Vastaukseksi Jehovan todistajat esittiv\xc3\xa4t vastustavansa kaikkia lasten hyv\xc3\xa4ksik\xc3\xa4yt\xc3\xb6n muotoja. He rohkaisevat vanhempia \xe2\x80\x93 etenkin isi\xc3\xa4 \xe2\x80\x93 ottamaan aktiivisen roolin lapsiensa opastamiseksi ja suojaamiseksi lasten hyv\xc3\xa4ksik\xc3\xa4ytt\xc3\xa4jilt\xc3\xa4. Jehovan todistajat vahvistavat, ett\xc3\xa4 paikallisseurakunnan vanhimpien odotetaan tutkivan kaikki hyv\xc3\xa4ksik\xc3\xa4ytt\xc3\xb6syyt\xc3\xb6kset. Jehovan todistajat kertovat, ett\xc3\xa4 jos hyv\xc3\xa4ksik\xc3\xa4yt\xc3\xb6n voidaan heid\xc3\xa4n tutkimusmenetelmill\xc3\xa4\xc3\xa4n todistaa tapahtuneen (mik\xc3\xa4 vaatii tapahtumalle kaksi todistajaa kuten he tulkitsevat 5. Mooseksen kirjan 19:15 ja Matteuksen 18:15-17 edellytt\xc3\xa4v\xc3\xa4n, tai vapaaehtoisen tunnustuksen) ja jos henkil\xc3\xb6 ei kadu tekoaan, h\xc3\xa4net erotetaan seurakunnasta. Jotkut kritisoivat n\xc3\xa4it\xc3\xa4 vaatimuksia, sill\xc3\xa4 lasten seksuaaliselle hyv\xc3\xa4ksik\xc3\xa4yt\xc3\xb6lle ei yleens\xc3\xa4 ole silminn\xc3\xa4kij\xc3\xb6it\xc3\xa4. Jos lapsi itse tulee puhumaan seurakunnan vanhimmille, h\xc3\xa4nt\xc3\xa4 pidet\xc3\xa4\xc3\xa4n vain yhten\xc3\xa4 tapauksen todistajana. Koska kahta todistajaa ei ole, vanhimmat eiv\xc3\xa4t voi vied\xc3\xa4 asiaa eteenp\xc3\xa4in. Jos kaksi todistajaa todistavat syytetty\xc3\xa4 vastaan eri tilanteissa samantyyppisest\xc3\xa4 rikoksesta, todistus voidaan kuitenkin hyv\xc3\xa4ksy\xc3\xa4. Kriitikot my\xc3\xb6s v\xc3\xa4itt\xc3\xa4v\xc3\xa4t, ett\xc3\xa4 Jehovan todistajien tulkintaa 1. Korinttilaiskirjeen 6. luvusta, jossa paheksutaan uskovien keskin\xc3\xa4ist\xc3\xa4 oikeudenk\xc3\xa4ynti\xc3\xa4 maallisissa oikeusistuimissa, on sovellettu hyv\xc3\xa4ksik\xc3\xa4yt\xc3\xb6n uhreja vastaan tilanteissa, joissa vanhimmisto on tutkimuksissaan todennut syytetyn syytt\xc3\xb6m\xc3\xa4ksi ja uhri haluaisi vied\xc3\xa4 asian viranomaisille._NEWLINE_Jehovan todistajat puolustautuvat esitt\xc3\xa4m\xc3\xa4ll\xc3\xa4, ett\xc3\xa4 he noudattavat kaikkia lakiin pohjautuvia vaatimuksia, jotka koskevat hyv\xc3\xa4ksik\xc3\xa4ytt\xc3\xb6tapauksista ilmoittamista viranomaisille ja ett\xc3\xa4 he rankaisevat ja erottavat lasten hyv\xc3\xa4ksik\xc3\xa4ytt\xc3\xb6\xc3\xb6n syyllistyneet seurakunnasta. Vartiotornissa 1.1.1997 sanotaan, ett\xc3\xa4 hyv\xc3\xa4ksik\xc3\xa4ytt\xc3\xa4j\xc3\xa4ksi tiedetty\xc3\xa4 ei nimitett\xc3\xa4isi seurakunnassa vastuuasemaan. Her\xc3\xa4tk\xc3\xa4\xc3\xa4n p\xc3\xa4\xc3\xa4toimittajan avustajana joidenkin artikkelien kirjoittamisessa auttamisessa ty\xc3\xb6skennellyt Barbara Anderson kertoo kuitenkin, ett\xc3\xa4 pian tuon Vartiotornin kirjoituksen j\xc3\xa4lkeen seurakuntien vanhimmistoille l\xc3\xa4hetettiin kirje, jossa "hyv\xc3\xa4ksik\xc3\xa4ytt\xc3\xa4j\xc3\xa4ksi tiedetty" m\xc3\xa4\xc3\xa4ritell\xc3\xa4\xc3\xa4n siten, ett\xc3\xa4 seurakunta ja yhteis\xc3\xb6 tiet\xc3\xa4v\xc3\xa4t henkil\xc3\xb6n hyv\xc3\xa4ksik\xc3\xa4ytt\xc3\xa4j\xc3\xa4ksi. Andersonin tulkinnan mukaan ongelmaksi j\xc3\xa4\xc3\xa4 t\xc3\xa4ll\xc3\xb6in, ett\xc3\xa4 seurakunnan sis\xc3\xa4ll\xc3\xa4 yksityisesti k\xc3\xa4sitelty hyv\xc3\xa4ksik\xc3\xa4ytt\xc3\xb6tapaus j\xc3\xa4\xc3\xa4 m\xc3\xa4\xc3\xa4ritelm\xc3\xa4n ulkopuolelle.Jehovan todistajat my\xc3\xb6s sanovat, ett\xc3\xa4 menettelytapoja on pikkuhiljaa parannettu. Jehovan todistajat kiist\xc3\xa4v\xc3\xa4t ett\xc3\xa4 heid\xc3\xa4n menettelytapansa suosisivat tai edist\xc3\xa4isiv\xc3\xa4t pedifiilien toimintaa._NEWLINE_NBC News -uutiskanava  kertoi marraskuussa 2007 saamiinsa oikeudenk\xc3\xa4yntimateriaaleihin perustaen, ett\xc3\xa4 Jehovan todistajien j\xc3\xa4rjest\xc3\xb6ll\xc3\xa4 on ollut k\xc3\xa4yt\xc3\xa4nt\xc3\xb6n\xc3\xa4 raportoida hyv\xc3\xa4ksik\xc3\xa4ytt\xc3\xb6tapauksista anomyymisti viranomaisille mik\xc3\xa4li laki on raportoimista edellytt\xc3\xa4nyt.\n_START_SECTION_\nSilent Lambs ja William H. Bowen\n_START_PARAGRAPH_\nVuonna 2001 perustetun Silent Lambs-j\xc3\xa4rjest\xc3\xb6n tarkoituksena on tarjota \xc3\xa4\xc3\xa4ni Jehovan todistajien liikkeess\xc3\xa4 seksuaalisesti hyv\xc3\xa4ksik\xc3\xa4ytetyille. Yksi perustajaj\xc3\xa4senist\xc3\xa4 on entinen amerikkalainen seurakunnanvanhin William H. Bowen, joka esiintyi NBC:n Dateline-dokumentissa. Silent Lambs:ia on kuitenkin kritisoitu, sill\xc3\xa4 se saa osan tuestaan Jehovan Todistajia vastustavilta j\xc3\xa4rjest\xc3\xb6ilt\xc3\xa4.\n_START_SECTION_\nBarbara Anderson\n_START_PARAGRAPH_\nBarbara Anderson (s. 1940) on entinen Jehovan todistaja, joka ty\xc3\xb6skenteli Jehovan todistajien maailmankeskuksessa New Yorkissa Yhdysvalloissa. Hallintoelimen kirjoitusosaston avustajana h\xc3\xa4n teki tutkimusty\xc3\xb6t\xc3\xa4 useita Jehovan todistajien julkaisemassa kirjallisuudessa olevia artikkeleita varten ja my\xc3\xb6s kirjoitti muutamia Her\xc3\xa4tk\xc3\xa4\xc3\xa4! -lehdess\xc3\xa4 julkaistuja kirjoituksia 1980-luvun lopussa ja 1990-luvun alussa. _NEWLINE_Anderson v\xc3\xa4itt\xc3\xa4\xc3\xa4 perehtyneens\xc3\xa4 ty\xc3\xb6ss\xc3\xa4\xc3\xa4n my\xc3\xb6s siihen, kuinka hyv\xc3\xa4ksik\xc3\xa4ytt\xc3\xb6tapauksia hoidetaan seurakunnissa. H\xc3\xa4n kertoo artikkelissa Barbara Andersonin l\xc3\xb6yt\xc3\xb6j\xc3\xa4 - Entinen Jehovan todistaja, joka oli petoksen silminn\xc3\xa4kij\xc3\xa4, ett\xc3\xa4 yritti saada muutoksia aikaan menettelytavoissa, jotka mahdollistivat hyv\xc3\xa4ksik\xc3\xa4yt\xc3\xb6n jatkumisen seurakunnissa. H\xc3\xa4net erotettiin seurakunnasta toukokuussa 2002 noin puolitoista viikkoa ennen kuin NBC-televisioyhti\xc3\xb6 l\xc3\xa4hetti Dateline-ohjelman, jossa Jehovan todistajien yhteis\xc3\xb6n hyv\xc3\xa4ksik\xc3\xa4ytt\xc3\xb6ongelmaa k\xc3\xa4siteltiin._NEWLINE_Barbara Anderson julkaisi elokuussa 2007 CD-levyn "Secrets of Pedophilia in an American Religion, Jehovah\'s Witnesses in Crisis", joka sis\xc3\xa4lt\xc3\xa4\xc3\xa4 5000 sivua oikeuden p\xc3\xb6yt\xc3\xa4kirjoja ja dokumentteja 12 oikeusjutusta, joissa Jehovan todistajien j\xc3\xa4rjest\xc3\xb6 on ollut vastaajana vuodesta 1999 alkaen._NEWLINE_Dokumenttien ei ole kuitenkaan osoitettu todistavan Jehovan Todistajien yrityksist\xc3\xa4 peitell\xc3\xa4 hyv\xc3\xa4ksik\xc3\xa4ytt\xc3\xb6tapauksia.\n_START_SECTION_\nViimeaikaisia oikeustoimia\n_START_PARAGRAPH_\nSilent Lambs -j\xc3\xa4rjest\xc3\xb6 julkaisi 9. toukokuuta 2007 lehdist\xc3\xb6tiedotteen ja j\xc3\xa4rjesti lehdist\xc3\xb6tilaisuuden, jossa kerrottiin, ett\xc3\xa4 Jehovan todistajien j\xc3\xa4rjest\xc3\xb6 on alkuvuonna 2007 sovitellut useita sit\xc3\xa4 vastaan Yhdysvalloissa nostettuja oikeusjuttuja, jotka liittyiv\xc3\xa4t lasten seksuaaliseen hyv\xc3\xa4ksik\xc3\xa4ytt\xc3\xb6\xc3\xb6n seurakunnissa. Sopimukset tehtiin ennen juttujen varsinaisten oikeusk\xc3\xa4sittelyjen alkamista, joten jutut eiv\xc3\xa4t edenneet oikeuden k\xc3\xa4sittelyyn. Kaikkiaan 16 kantajan mukaan he joko joutuivat seurakuntien vanhimpien hyv\xc3\xa4ksik\xc3\xa4ytt\xc3\xa4miksi tai seurakunnassa vastuuasemissa olevat eiv\xc3\xa4t toimineet kun hyv\xc3\xa4ksik\xc3\xa4ytt\xc3\xb6\xc3\xa4 ep\xc3\xa4iltiin. Uutisessa lainatun Silent Lambs -j\xc3\xa4rjest\xc3\xb6n edustajan mukaan Jehovan todistajien j\xc3\xa4rjest\xc3\xb6 maksoi kantajille korvauksia, jotka ovat mahdollisesti suurimmat j\xc3\xa4rjest\xc3\xb6n historiassa.  Laajasti uutisoidun uutisen mukaan Jehovan todistajien edustajat kertovat, ett\xc3\xa4 Jehovan todistajat ovat tyytyv\xc3\xa4isi\xc3\xa4 siihen, ett\xc3\xa4 sopimuksiin p\xc3\xa4\xc3\xa4dyttiin ja ett\xc3\xa4 se on parasta kaikkien osapuolten kannalta. Jehovan Todistajien edustajat my\xc3\xb6s pahoittelivat tapahtuneita ja kertoivat olevansa vilpitt\xc3\xb6m\xc3\xa4sti pahoillaan uhrien puolesta._NEWLINE_Jehovan todistajien j\xc3\xa4rjest\xc3\xb6n tiedotusosasto julkaisi internet-sivuillaan marraskuussa 2007 vastineen  NBC News -uutiskanavan uutiseen  koskien j\xc3\xa4rjest\xc3\xb6n menettelytapoja tapausten yhteydess\xc3\xa4. Jehovan todistajat ilmaisevat tiedotteessaan, ett\xc3\xa4 he vastustavat ehdottomasti hyv\xc3\xa4ksik\xc3\xa4ytt\xc3\xb6\xc3\xa4 ja ett\xc3\xa4 on uhrien kannalta hyv\xc3\xa4, ett\xc3\xa4 tapaukset saatiin sovittua.\n_START_SECTION_\nKalifornia, Napan piirikunta\n_START_PARAGRAPH_\nVuonna 2005 oikeuden kuulemiseen edennyt tapaus koski seurakunnanvanhinta, joka vuonna 1994 tuomittiin 12 vuodeksi vankeuteen useiden lasten hyv\xc3\xa4ksik\xc3\xa4ytt\xc3\xa4misest\xc3\xa4 1970- ja 1980-luvulla. Kantajien mukaan vanhimmat ja j\xc3\xa4rjest\xc3\xb6n toimintatavoista p\xc3\xa4\xc3\xa4tt\xc3\xa4v\xc3\xa4t olivat piittaamattomia vanhimman tekojen valvomisessa ja piilottivat tekoja yli 20 vuoden ajan antaen vanhimman s\xc3\xa4ilytt\xc3\xa4\xc3\xa4 vastuuasemansa seurakunnassa.  _NEWLINE_Lokakuussa 2006 meneill\xc3\xa4\xc3\xa4n olevassa oikeudenk\xc3\xa4ynniss\xc3\xa4 Jehovan todistajien j\xc3\xa4rjest\xc3\xb6 tuomittiin luovuttamaan oikeudelle seurakunnallisen oikeuskomitean p\xc3\xb6yt\xc3\xa4kirjat ja muut hyv\xc3\xa4ksik\xc3\xa4ytt\xc3\xb6\xc3\xa4 koskevat tallenteet. J\xc3\xa4rjest\xc3\xb6 on t\xc3\xa4h\xc3\xa4n asti usein voinut v\xc3\xa4ltty\xc3\xa4 luovuttamasta seurakunnallisia asiakirjoja ja muita tallenteita oikeudelle rippisalaisuuteen vedoten. Kalifornialaiset oikeusistuimet ovat j\xc3\xa4rjest\xc3\xb6n vetoomuksista huolimatta kuitenkin todenneet, ettei rippisalaisuus p\xc3\xa4de Jehovan todistajien tapauksessa, sill\xc3\xa4 seurakunnanvanhimmat ovat joka tapauksessa velvollisia kertomaan luottamuksellisista keskusteluista New Yorkin Brooklyniss\xc3\xa4 sijaitsevaan Jehovan todistajien maailmankeskukseen. _NEWLINE_J\xc3\xa4rjest\xc3\xb6n puolustusasianajaja yritti kes\xc3\xa4kuussa 2006 j\xc3\xa4tt\xc3\xa4m\xc3\xa4ll\xc3\xa4\xc3\xa4n noin 40-sivuisella vetoomuksella saada vetoomustuomioistuimen hylk\xc3\xa4\xc3\xa4m\xc3\xa4\xc3\xa4n juttujen k\xc3\xa4sittelyn. Noin viikko sen j\xc3\xa4lkeen, 6.7.2006, kalifornialainen vetoomustuomioistuin hylk\xc3\xa4si vetoomuksen. Aikaisemmin New Yorkiin rekister\xc3\xb6ity j\xc3\xa4rjest\xc3\xb6 oli vedonnut siihen, ettei sit\xc3\xa4 ei-kalifornialaisena organisaationa voitaisi haastaa kalifornialaisessa oikeusistuimessa. Oikeus hylk\xc3\xa4si my\xc3\xb6s tuon vetoomuksen osoittaen, ett\xc3\xa4 j\xc3\xa4rjest\xc3\xb6 on riitt\xc3\xa4v\xc3\xa4sti edustettuna Kaliforniassa voidakseen tulla haastetuksi siell\xc3\xa4 oikeuteen.\n_START_SECTION_\nNew Hampshire\n_START_PARAGRAPH_\nVuonna 2000 perheenis\xc3\xa4 tuomittiin 56 vuodeksi vankeuteen tytt\xc3\xa4rens\xc3\xa4 seksuaalisesta hyv\xc3\xa4ksik\xc3\xa4yt\xc3\xb6st\xc3\xa4. H\xc3\xa4nen tytt\xc3\xa4rens\xc3\xa4 haastoivat t\xc3\xa4m\xc3\xa4n j\xc3\xa4lkeen siviilikanteella paikallisseurakunnan, Jehovan todistajien j\xc3\xa4rjest\xc3\xb6n sek\xc3\xa4 is\xc3\xa4ns\xc3\xa4 oikeudenk\xc3\xa4yntiin. Oikeudenk\xc3\xa4ynti New Hampshiressa p\xc3\xa4\xc3\xa4ttyi hein\xc3\xa4kuussa 2005, jolloin kanteet hyl\xc3\xa4ttiin. Oikeuden mielest\xc3\xa4 paikallisseurakuntaa ei voinut haastaa siit\xc3\xa4, ett\xc3\xa4 seurakunnan vanhimmat olivat j\xc3\xa4tt\xc3\xa4neet kertomatta viranomaisille hyv\xc3\xa4ksik\xc3\xa4yt\xc3\xb6st\xc3\xa4, vaikkakin tytt\xc3\xb6jen \xc3\xa4iti oli asiasta raportoinut seurakunnan vanhimmille useita kertoja. Lain mukaan New Hampshiressa jokaisen t\xc3\xa4ytyy kertoa ep\xc3\xa4illyst\xc3\xa4 hyv\xc3\xa4ksik\xc3\xa4yt\xc3\xb6st\xc3\xa4 viranomaisille. T\xc3\xa4st\xc3\xa4 poikkeuksena uskonnollisten johtajien kuten seurakunnan vanhimpien ei pid\xc3\xa4 raportoida viranomaisille silloin, kun heid\xc3\xa4n saamaansa tietoa koskee rippisalaisuus.'